# KATAGA NG BUHAY

Hunyo 2019

# “Bibigyan kayo ng kapangyarihan pagbaba sa inyo ng Espiritu Santo, at kayo’y magiging mga saksi ko.” (Mga Gawa 1:8)

         Ang aklat ng Mga Gawa na sinulat ni San Lucas ay nagsisimula sa isang pangakong binitiwan ni Hesus na Muling Nabuhay sa Kanyang mga alagad bago Siya bumalik sa Ama: bibigyan sila ng Diyos ng kakailanganing lakas upang patuloy na ipahayag at itatag ang Kanyang kaharian sa kasaysayan.

Hindi ito nangangahulugan ng kapangyarihan na magsagawa ng kudeta o pag-awayin ang mga grupo sa politika at ibang mga samahan. Sa halip, ang katagang ito ni Hesus ay tumutukoy sa malalim na pagkilos na itinanim ng Espiritu ng Diyos sa puso ng mga tumanggap na sa Kanya, at ginawa silang “bagong pamayanan.”

Di maglalaon at bababa ang Banal na Espiritu sa mga alagad na nagtipon kasama ni Maria. At ipinahayag nila ang mensahe ni Hesus mula sa banal na siyudad ng Herusalem hanggang “sa dulo ng mundo”.

**“Bibigyan kayo ng kapangyarihan pagbaba sa inyo ng Espiritu Santo, at kayo’y magiging mga saksi ko.”**

Ang mga apostoles at lahat ng mga alagad ni Hesus ay sinusugo bilang mga “saksi”.

Sa katunayan, sa sandaling matagpuan ng mga Kristiyano sa pamamagitan ni Hesus ang kahulugan ng pagiging anak ng Diyos, mauunawaan din nila na sila ay “isinusugo.” Ang ating bokasyon at pagkakakilanlan bilang mga anak ng Diyos ay naisasakatuparan sa misyong ito, sa pagtungo sa kapwa at ituring sila bilang mga kapatid. Tayong lahat ay tinatawagan na maging mga alagad na nagbibigay-saksi sa pamamagitan ng ating buhay, at, kung kinakailangan, maging sa salita.

Tayo ay magiging mga saksi kung ating tinatahak ang uri ng pamumuhay ni Hesus. Nangangahulugan ito ng pagtanggap at pagbabahagi sa mga nakakatagpo natin araw-araw:  sa pamilya o trabaho, habang nag-aaral o nagpapahinga. Nangangahulugan ito ng pagsasapuso ng plano ng Ama para sa lahat: ang mabuhay bilang isang pamilya.

Ito ang karanasan nina Marilena at Silvano:  “Noong kami ay nagpakasal ninais naming maging bukas ang aming pamilya para sa iba. Isa sa mga unang karanasan namin ay nangyari bago mag-Pasko. Sa halip na madaliang bumati ng Maligayang Pasko sa mga tao habang papalabas ng Simbahan, nagpasya kaming dalawin ang mga kapitbahay namin at dalhan sila ng munting regalo. Lahat sila ay nagulat at natuwa, lalo na ang isang pamilyang iniiwasan ng iba. Naging bukas sila sa pagbahagi ng kanilang paghihirap at ng katotohanang maraming taon nang walang dumadalaw sa kanilang tahanan. Mahigit dalawang oras kaming nanatili sa kanila at naantig kami sa nakitang kaligayahan nila.

Unti-unti, habang patuloy kaming nagsisikap na maging bukas sa lahat, dumami ang aming nakilala. Hindi laging madali ang lahat sapagkat kung may di-inaasahang bisita, kailangang naming magbago ng plano. Subali’t hindi namin pinapalampas ang pagkakataong bumuo ng ugnayan at kapatiran. Minsan, may nagbigay sa amin ng cake at nagpasya kaming bahaginan ang isang babaeng nagbigay ng mga laruan para sa Brazil. Tuwang-tuwa siya at kami naman ay nagkaroon ng pagkakataong makilala ang kanyang pamilya. Nang paalis na kami, nasabi nya, “sana ay may tapang din akong lumabas at bumisita sa ibang tao.”

**“Bibigyan kayo ng kapangyarihan pagbaba sa inyo ng Espiritu Santo, at kayo’y magiging mga saksi ko.”**

Lahat ng Kristiyano ay tumanggap ng biyaya ng Banal na Espiritu nang tayo’y bininyagan. Subalit ang Espiritu ay nagsasalita din sa budhi ng mga taong taos-pusong naghahanap ng kabutihan at katotohanan. Kung kaya’t tayong lahat ay maaaring maglaan ng puwang sa ating buhay para sa Espiritu ng Diyos at hayaan tayong  gabayan Nito.

Paano natin makikilala at papakinggan ang Espiritu?

Ang mga kaisipang ito ni Chiara Lubich ay makakatulong sa atin:  “Ang Banal na Espiritu ay nananahan sa atin ng tulad sa isang templo, binibigyan tayo ng liwanag at patnubay. Siya ang Espiritu ng katotohanan na tumutulong sa ating maunawaan ang salita ni Hesus, upang maging buhày at makabuluhan ito. Tinutulungan din tayo ng Banal na Espiritu na maakit sa tunay na karunungan. Iminumungkahi nito sa atin ang dapat sabihin at paano ito sasabihin. Ang Banal na Espiritu ng pag-ibig ay nagpapasiklab sa ating puso ng mismong pag-ibig ng Diyos upang mahalin Siya nang buong puso, kaluluwa at lakas  at mahalin ang lahat ng ating makakatagpo sa ating paglalakbay. Siya ang Espiritu ng paninindigan na nagbibigay sa atin ng tapang at lakas na maging tapat sa Ebanghelyo at laging magbigay-saksi sa katotohanan …

“Ang pag-ibig ng Diyos na nasa ating puso ay makakaabot sa maraming taong maaari nating bahaginan ng ating natuklasan… Ang “dulo ng mundo” ay hindi lamang nangangahulugan ng malayong lugar at lupain. Matatagpuan din ito, halimbawa, sa mga taong malapit sa atin na hindi pa nakakaranas ng kasiyahan ng tunay na maunawaan ang Ebanghelyo. Ang pagbibigay-saksi natin ay kailangang humantong sa ganito. … Ang ating pagmamahal kay Hesus ang magtutulak sa ating “makiisa” sa lahat, kalimutan ang sarili upang maiparamdam ang banayad na kapangyarihan ng pag-ibig ng Diyos na nasa atin. At sila rin, nanaisin nilang “makiisa” sa atin, makibahagi ng ating mga mithiin at proyekto, tulong at saloobin. Sa ganitong pagkakataon lamang tayo maaari nang magsalita, at ito man ay magiging isang handog, handog ng pagmamahalan.” [[1]](#footnote-1)

Letizia Magri

1. C. Lubich, *Word of Life* June 2003, in *Parole di Vita*, a cura di Fabio Ciardi (Opere di Chiara Lubich 5, Città Nuova, Roma 2017), pp. 691-692. [↑](#footnote-ref-1)